Itana Vučinić

Manhattan, New York, USA

Mart, 2068. godine

Zdravo, ja, u budućnosti,

Znam da će te ovo pismo iznenaditi. Ni ja ne mogu da povjerujem da ti ga pišem. Nadam se da si dobro i vjerujem da si ostala srećna i uspješna osoba. Između nas je pedeset godina koje si ti proživjela, a koje mene čekaju. Imam toliko pitanja koja ću ti postaviti, a čiji odgovori će vremenom sami doći.

Pitam se kakvi su telefoni i da li ima robota koji ti pomažu iz dana u dan? Da li si i dalje sportski tip? Družiš li se sa svojim starim drugarima? Voliš li da gledaš odbojku? Da li su mama i tata još sa tobom? Da li je ono silno vježbanje matematike sa tatom bilo uzaludno? Imam 11 godina i svaki dan mi je ispunjen radošću i ljubavlju onih koje najviše volim. Molim te, sjeti se svih onih lijepih stvari koje su utkane u naše djetinjstvo, jer možda si zaboravila na one bezbrižne dane koje ja sada proživljavam. Sjećaš se kako te mama bodrila da nastaviš dalje i daš sve od sebe?!

Nadam se da si otvorila naše snove, da si postala bankar ili doktor, da živiš u velikom gradu i imaš lijepu porodicu. Ipak, ko zna šta nam se desilo kroz život i što si na kraju odabrala. Šta li me sve očekuje u budućnosti? Zamišljam da imaš troje djece, dva dječaka i djevojčicu, pravu malu vojsku za ljubav i nestašluke. Sjećaš li se naših nestašluka? Podsjetiću te onih kojih se najradije sjetim. Kada si Kostu ošišala pred njegov prvi rođendan, kada si djeda natjerala da svakoga dana učite da plešete, kad si dovela psa lutalicu da ti bude ljubimac.

Vjerujem da u vremenu u kojem živiš nema više ljutnje i bijesa; da se ljudi poštuju i uvažavaju više nego danas i da među njima nema nasilja; da se problemi rješavaju razgovorom. Sjećaš se koliko ti je bilo žao kada bi čula neku tuču ili prisustvovala nekoj svađi.

Vjerujem da se o ratovima, ubijanju, bolu, nemaštini i gladi priča u davno prošlom vremenu i da su ljudi naučili lekciju da su stradanja zbog nečijeg ličnog interesa nepotrebna.

Želim da živim u uvjerenju da su pronađeni ljekovi za sve bolesti koje su odnijele toliko nevinih života. Veoma je tužno gledati da neko nevin umire od te zle bolesti koja hoće da se hrani njegovim životom. Sjećaš se koliko te je boljelo kada čuješ da se neko razbolio?! Upravo razmišljam o tome koliko je osmijeha bilo na licima spašenih zahvaljujući tim ljekovima. Koliko su im novih dana ljekovi omogućili i koliko su ljubavi mogli dodatno da pruže. Da li su izmislili spravu koja zaustavlja starenje,pa da možemo uvijek biti mladi i snažni? Kakva bi bila sreća da ne moramo gledati naše najdraže kako polako uspora

vaju i stare i izbjeći taj okrutni bol kada oni na kraju umru.

Ipak, nadam se da se ne stidiš svojih bora, da se ne operišeš i ne ličiš na plastičnu lutku. Imaš tako puno godina da ćeš ubrzo postati baka i za svoje unuče bićeš najljepša, najtoplija. Neka ti uzor bude naša baka koja uvijek ima vremena za mene, uz osmijeh mi pomaže da riješim svoje velike probleme, pruža mi ljubav i svaki dan mi učini veselim.

Nadam se da su moja braća i sestre živi i zdravi, da idete na ručak i „ogovarate“ svoju djecu nasamo. Možda ti više šminkanje i štikle nisu zanimljive, ali sjeti se kako si ushićeno ulazila u sedam brojeva veće cipele, vireći iz maminog cipelara. Odavno više nikoga ne pitaš do kad ćeš ostati sa prijateljima, nadam se da si svjesna koliko si srećna. Ja još uvijek gledam u sat.

Nadam se i da moji drugovi iz raznih škola koje ću pohađati žive u Crnoj Gori, da nijesmo svi otišli tražeći bolji život. Da od plate, izvini, penzije, možeš i da putuješ i da ti ništa ne fali. Zamišljam da se razvila svijest o značaju očuvanja prirode tokom ovih pedeset godina, da su šume ljepše, zelenije i gušće nego danas, a da je more plavo i prozirno i da u njemu nema više smeća. Djed kaže da su u Sutomoru plaže sve kraće, valjda ste našli način da pomognete pijesku. Vjerujem da rijeke teku brže i da su pune ribe, a planine i doline se ogledaju u njihovim vodama okupanim sunčevim zracima.

Pretpostavljam da je zemlja plodnija, ali ne samo zbog uslova u prirodi, već zato što su se i ljudi promijenili. Nadam se da su shvatili da ljubav se ne razvija samo između ljudi, ljubav se nalazi i u prirodi ona ne predstavlja samo voljenje, ona predstavlja nadanje i ostvarenje. Vjerujem da iza kuće imaš svoju malu baštu, mrkvu i peršun, mnogo cvijeća i drvenu stolicu na ljuljanje u kojoj piješ kafu. Pravite li više stolice od drveta? Sigurno pritisneš dugme i stolica te masira, to valjda za pedeset godina ima svaka kuća, a ne kao danas samo aerodromi i Gintaš.

Ko zna kakve sprave sada postoje i što su sve pronalazači izmislili, ali ako su izmislili vremeplov, svrati ponekad, voljela bih da popričamo.

Pozdravljam te, draga moja, i želim da su moja očekivanja premašena u vremenu u kome živiš i koje je naprednije u odnosu na današnje.

Sada se vraćam u svoje djetinjstvo, ne žureći da ovo vrijeme između nas dvije iscuri.

Čuvaj se i budi srećna.

Veliki pozdrav iz 2018. godine,

Itana

3. mjesto

Itana Vučinić

VI razred

JU OŠ „Štampar Makarije“ – Podgorica

mentorka: Olivera Đurišić